钦定古今图书集成/明伦汇编/氏族典/第122卷 > 陈禾
## 钦定古今图书集成/明伦汇编/氏族典/第122卷 > 陈禾

按《宋史陈禾传》，“禾字秀实，明州鄞县人。举元符三年
进士，累迁辟雍博士。时方以传注记问为学，禾始崇
尚义理，黜抑浮华。入对契旨，擢监察御史，殿中侍御
史。蔡京遣酷吏李孝寿穷治章𫄧铸钱狱，连及士大
夫甚众，未奏，免孝寿，京子儵为太常少卿，何执中婿
蔡芝为将作监，皆疏其罪，罢之。迁左正言，俄除给事”
中。时童贯权益张，与黄经臣胥用事。御史中丞卢航
表里为奸，搢绅侧目。未拜命，首抗疏劾贯，复劾经臣
怙宠弄权。论奏未终，上拂衣起。禾引上衣，请毕其说，
衣裾落。内侍请上易衣，上却之曰：“留以旌直臣。”翌日，
贯等相率前愬，谓“国家极治，安得此不祥语。”卢航奏
禾狂妄，谪监信州酒。遇赦，得自便还里。初，陈瓘归自
岭外，居于鄞，与禾相好，遣其子正汇从学。后正汇告
京罪，执诣阙，瓘亦就逮。经臣莅其狱，檄禾取证，禾坐
瓘党停官。遇赦，复起知广德军，移知和州。寻遭内艰，
服除，知秀州。王黼新得政，禾曰：“安能出黼门下？”力辞，
改汝州，辞益坚，曰：“宁饿死。”黻闻而衔之。禾兄秉时为
寿春府教授，禾侍兄官居，适童贯领兵道府下，谒不
得入，馈之不受。贯怒，归而谮之。上曰：“此人素如此，汝
不能容邪？”久之，知舒州，命下而卒。赠中大夫，谥文介禾性不苟合，立朝挺挺有风操。